માનવમિત્ર, અમદાવાદ : આગામી તા.૩૧મી ઓક્ટોબરે વડાપ્રધાન નરેન્દ્ર મોદી સ્ટેચ્યૂ ઓફ યુનિટીનું લોકાર્પણ કરવાના છે અને તે માટેની તડામાર તૈયારીઓ ચાલી રહી છે ત્યારે તેની બીજીબાજુ, સ્ટેચ્યુ ઓફ યુનિટીના લોકાર્પણની તૈયારીઓ કે તેના ઉત્સાહના અતિરેકમાં સ્થાનિક સત્તાવાળાઓ દ્વારા મોટા પ્રમાણમાં વર્ષો જૂના વૃક્ષોનું નિકંદન કાઢી નાંખવામાં આવ્યું છે. ઉદ્‌ઘાટન સ્થળ સુધીના માર્ગને વ્યવસ્થિત બનાવવા માટે દોઢસો વર્ષ કે તેથી પણ વધુ જૂના બહુમૂલ્ય વૃક્ષોનો સોથ વાળી દેવાતાં સ્થાનિક આદિવાસીઓ અને પ્રકૃતિપ્રેમીઓમાં ઉગ્ર આક્રોશ ભભૂકી ઉઠયો છે.